Vyf vra dan borgtog ná Polokwane-dubbelmoordDie twee vroue wat vermoor is (Foto: Facebook) ŉ Gautengse sakevrou se man en nog vier verdagtes wat in hegtenis geneem is in verband met die moord op haar en nog ŉ vrou sal nou eers volgende week om borgtog aansoek doen. Makoena Mabusela-Leshabane (46) en Tebogo Mphuti (35), ook ŉ sakevrou, is op 10 Oktober doodgeskiet waar hulle in ŉ luukse motor in die Magna Via-nywerheidsgebied gesit het. Hulle het vroeër met ŉ eiendomsagent ooreengekom om daar te ontmoet om na sakepersele te kyk. Thabo Stanley Leshabane (57), John Zulu (30), Ndondo Buthelezi (25), Bhekimeze Phiyose (34) en Thembelani Dlamini (30) is kort ná die moorde in hegtenis geneem en staan tereg op twee aanklagte van moord en die onwettige besit van vuurwapens en ammunisie. Die moordtoneel in Polokwane. (Foto: SA Polisie) Die vyf verdagtes het Maandag vlugtig in die Polokwane-landdroshof verskyn en die saak is tot 10 November uitgestel wanneer hulle om borgtog aansoek sal doen. Leshabane is in ŉ hospitaal in hegtenis geneem nadat hy glo selfmoord probeer pleeg het. Die ander vier verdagtes is onder meer in Ekurhuleni, Elsburg, Katlehong en Germiston in Gauteng aangekeer. Die polisie het beslag gelê op die rooi Hyundai Accent wat vermoedelik in die uitvoering van die moorde gebruik is, twee vuurwapens, twee magasyne en 13 patrone tydens die klopjagte wat in die vroeë oggendure gehou is.